སྣར་ཐང་དགོན།
གདན་རབས་དྲུག་པ་སངས་རྒྱས་སྒོམ་པ་སེང་གེ་སྐྱབས་ཀྱི་སྐུ་དུས
མཁས་པ་ཆེན་པོ་བཅོམ་ལྡན་རིག་པའི་རལ་གྲི་ཡང་སྐབས་དེར་སྣར་ཐང་གི་ཆོས་སྡེར་ཕེབས། རྣམ་ཐར་མདོར་བསྡུས་ནི་འདི་ལྟར། ཁོང་ནི་ལྷོ་ཁ་ཡུལ་ཕུ་དང་གི་བན་བཙུན་ཡིན་ལ་ཆུང་ངུའི་དུས་ནས་བསམ་ཡས་མཆོད་རྟེན་དཀར་པོའི་བཙུན་པ་མཛད། དེ་ནས་སྐྱིད་ཤོད་དགའ་བ་གདོང་དུ་དབྱར་གྱི་དུས་ཉི་མ་བརྩོན་འགྲུས་ལ་ཕར་ཕྱིན་སློབ་བཞིན་ཡོད་པའི་ཚེ་ས་ནད་ཀྱི་ཐུགས་རྟོག་ཅིག་བྱུང་བས་སྣར་ཐང་སྐྱོ་སྟོན་སྨོན་ལམ་ཚུལ་ཁྲིམས་ཀྱི་སར་ཁམས་བཅོས་སུ་ཕེབས། སྐབས་དེར་སྣར་ཐང་གི་རྒྱལ་སྒོའི་ཐེམ་པར་ཞབས་བཞག་པ་དང་དུས་མཚུངས། དབུ་ལ་ཉི་མ་ཤར་བ་དང་ཚོགས་དུང་འབུད་པ་རྣམས་དུས་གཅིག་ལ་ཁེལ་བས་རྟེན་འབྲེལ་བཟང་བར་དགོངས། འདིས་སངས་རྒྱས་སྒོམ་པ་བ་དང་མཆིམས་ནམ་མཁའ་གྲགས་གཉིས་ཀའི་ཞབས་ལ་གཏུག་ཅིང་། སྐྱོ་སྟོན་པ་ལ་ཁམས་བཅོས་སུ་ཞུས་པ་ན། སྐྱོ་སྟོན་པའི་བཀའ་ལྟར་སྣར་ཐང་གི་གྲོག་ཁུག་ཅིག་ཏུ་ཚད་མ་རྣམ་ངེས་ཀྱི་གཞུང་ཚར་སྟོང་བཤར་བས་ཁོང་གི་མཛེ་ནད་ཀྱང་སངས། དེ་ནས་སྣར་ཐང་གི་ཆེས་གྲྭར་སྦྱང་པ་མཛད་པས་རིག་གནས་མཐའ་དག་ལ་ཐོགས་པ་མེད་པའི་མཁས་པར་གྱུར། མི་གཡོ་བའི་བསྙེན་པ་དུང་ཕྱུར་བཅུ་གསུམ་བསྐྱལ་བས་ཤེས་རབ་ཀྱི་ནང་ལངས། ཆོས་སྐྱོང་ཞལ་བཞི་བས་ཀྱང་ཞབས་ཏོག་བསྒྲུབས། འཆད་ཉན་མཛད་པས་སློབ་མ་ཤིན་ཏུ་མཁས་པ་མང་པོ་བྱུང། དུས་སྐབས་དེར་སྡེ་སྣོད་འཛིན་པའི་གསུམ་གཉིས་ཙམ་སྣར་ཐང་དུ་འདུས་ཞེས་ཀྱང་གྲགས་སོ། བཙུན་པ་འཇམ་དབྱངས་པཀྣི་ཡང་ཁོང་གི་སློབ་མ་ཡིན། ཉིན་གཅིག་ཆོས་ཀྱི་བར་སེང་ལ་བཙུན་པ་འཇམ་དབྱངས་ཀྱིས་འདྲེ་བརྫུ་བྱས་ནས་བཅོམ་ལྡན་པ་ལ་སྡིག་བསྐུར་བས་བཅོམ་ལྡན་པ་ཤིན་ཏུ་འཇིགས་ནས་ཐུགས་མི་བདེ་བ་བྱུང་བ་ན། བཙུན་པས་བདག་ཡིན་པས་ཐུགས་མི་བདེ་བ་གེ་འཚལ་ཞེས་ཞུས་ཀྱང་ཤིན་ཏུ་བཀའ་བཀྱོན་ཏེ་དེ་ནས་བཟུང་བསྡོམ་ལྡན་པའི་དྲུང་དུ་འདུག་དབང་བ་བྱུང་བར་ས་སྐྱར་བྱོན་ནས་དེར་བཞུགས་སྐབས་ཡོན་རྒྱལ་རབས་ཀྱི་གོང་མས་བྷུ་ཡན་དུ་རྒྱལ་རྒྱལ་པོའི་མཆོད་གནས་ལ་གདན་དྲངས། ཕོ་བྲང་ཤང་དོར་བཞུགས་སྐབས་ཚད་མ་རྣམ་འགྲེལ་གྱི་ཊིཀྐ་བསྡུས་པ་ཞིག་ཀྱང་བརྩམས། ཁོང་རྒྱ་ནག་ཏུ་བཞུགས་རིང་གསེར་ཡིག་པ་བརྒྱུད་ནས་བཅོམ་ལྡན་པ་ཐུགས་མཉེས་ཐབས་སུ་འབུལ་བ་གང་མང་ཕུལ་ཡང་ཐུགས་ཟིན་པ་མ་བྱུང་ཞིང་མཐར་སྣག་ཚ་དང་། སྨྱུ་གུ། སྨྱུག་གྲི་སྒམ་ཆུང་གང་སོགས་ཡོ་བྱད་ཀྱི་ཆ་རྐྱེན་ཚན་ཆེན་པོ་བསྐུར་བས་བཅོམ་ལྡན་ཤིན་ཏུ་མཉེས་ནས་འདི་ལ་ཤེས་རབ་ཡོད་གསུངས་ནས་ཐུགས་ཁྲེལ་སངས། སྤྱིར་བཅོམ་ལྡན་པས་བརྩམས་པའི་བསྟན་བཅོས་པོ་ཏི་བཅུ་དྲུག་ཙམ་ཡོད་ཅིངཉ། ལྷག་པར་བཅོམ་ལྡན་པས་བདེ་བར་གཤེགས་པའི་བཀའ་རྣམས་ཀྱི་གྲངས་དང་། བམ་ཚད་འགྱུར་བྱང་སོགས་ངེས་ངེས་མཛད་ཅིང་། བསྟན་བཅོས་རྣམས་ཀྱང་སོ་སོར་ཕྱེ་ཁྲེས་ཚན་ཚན་དུ་བསྡུ་བའི་བསྟན་པ་རྒྱས་པར་བྱ་བ་ཞེས་པའི་བསྟན་བཅོས་ཤིག་ཀྱང་མགྱིད། མཆིམས་ནམ་མཁའ་གྲགས་ཀྱིས་ཀྱང་ལ་སྟོད་འོལ་རྒོད་ཀྱི་གཙུག་ལག་ཁང་ན་བཞུགས་པའི་ཕྲན་ཚེགས་སྒོ་བརྒྱད་ཀ་ཚང་བའི་འདུལ་བ་ལུང་སྡེ་བཞི་ཚང་ཞིང་དག་པ་ཡང་སྣར་ཐང་གཙུག་ལག་ཁང་དུ་བཞག་པར་མཛད་པ་སོགས་ཀྱི་ཆ་རྐྱེན་ལེགས་པར་བསྐྲུན་པ་དང་། རྒྱ་ནག་ནས་བཙུན་པ་འཇམ་དབྱངས་པཀྣིས་དབུས་པ་བློ་གསལ་སོགས་ལ་བཀའ་དང་བསྟན་བཅོས་བོད་དུ་བསྒྱུར་རོ་ཅོག་བཞེངས་ལ། དཔལ་སྣར་ཐང་གི་གཙུག་ལག་ཁག་དུ་བཞུགས་པར་གྱིས་ཤིག་ཅེས་ལན་བསྐུར་བས་ཀྱང་རྐྱེན་བྱས་དབུས་པ་བློ་གསལ་བ་བྱང་ཆུབ་ཡེ་ཤེས་དང་། ལོ་ཙ་བ་བསོད་ནམས་འོད་ཟེར། རྒྱང་རོ་བྱང་ཆུབ་འབུམ་གསུམ་གྱིས་འབད་པ་ཆེན་པོས་བཀའ་བསྟན་གཉིས་ཀྱི་ཕྱི་མོ་གང་ཡོད་བསྡུས་ཏེ་བཅོམ་ལྡན་པ་དང་མཉམ་དུ་ལེགས་པར་བཞེངས་ནས་འཇམ་དབྱངས་ལྷ་ཁང་དུ་བཞུགས་པར་མཛད་དོ། ཁ་བའི་ལྗོངས་འདིར་བཀའ་བསྟན་གྱི་མ་ཕྱི་ཐོག་མ་ནི་བཅོམ་ལྡན་རིག་རལ་གྱིས་བསྡུས་པའི་སྣར་ཐང་གི་བཀའ་བསྟན་འདི་ཁོ་ན་ཡིན་པས་དེ་ལས་མཆེད་དེ་སྟོད་དུ་ས་སྐྱ་དང་གུང་ཐང་། སྨད་དུ་ཚལ་གུང་ཐང་སྟག་ལུང་སོགས་དང་། མཁས་པ་ཆེན་པོ་བུ་སྟོན་རིན་ཆེན་གྲུབ་ཀྱིས་ཀྱང་སྣར་ཐང་གི་བསྟན་འགྱུར་སྤྱན་དྲངས་ཏེ་ཟློས་པ་རྣམས་དོར། གོ་རིམ་མེད་པ་རྣམས་ཀྱི་གོ་རིམ་ལེགས་པར་བསྒྲིགས། ཆོས་ཀྱི་རྣམ་གྲངས་གསར་པ་སྟོང་ལྷག་ཙམ་བསྣན་ནས་ཞ་ལུའི་གཙུག་ལག་ཁང་དུ་བཞུགས་པར་མཛད། དེ་ལ་མ་ཕྱི་བྱས་ནས་རྩེ་ཐང་དང་། གོང་དཀར། གདན་ས་མཐིལ། ཁམས་དབུས། མཚུར་ཕུ་སོགས་སུ་བགྲངས་ལས་འདས་པ་ཞིག་བྱུང་བ་དེ་དག་གི་རྩ་བ་མཐར་གཏུག་ན། བཅོམ་ལྡན་རིག་པའི་རལ་གྲི་དང་དེའི་སློབ་མ་བཙུན་པ་འཇམ་དབྱངས་པཀྣི་གཉིས་ཀྱི་བཀའ་དྲིན་ཉག་གཅིག་ལས་བྱུང་བས་ཤེས་པར་བྱོས་ཤིག